Lukács Izabella

*És a fehér madár fekete*

**Szalutok Szindbádnak, 2**.

Próbállak széppé tenni,

lemosni rólad a mások matt mocskait,

hogy ne sérülj meg és ne térj ki. Nem bírod

el magad, ami tartott, testedre tapadt.

Ott kezdődsz el újra, ahol a vége van,

abban a pontban, minek száma végtelen.

Ez vagy. Centrális ciklus,

benned az idő elcsúszik és beragad,

a hús romlása csak lineáris átok

rajtad. Most mégis más vagy.

Ugyanazok az utak,

egy az ég is, az erdő fái még állnak.

A korláton könyökölve néha látlak,

de elmosnak a vizek,

mert folytatja a folyó, még visznek szelek,

de nem bír már el téged ugyanaz az ág.

Már nem az ujjam, a markom tartom, mert te

zuhanni fogsz és felfal a Kerka torka

mert belőled szivárog a szurok, és a

fehér madár fekete.

*Membrán*

Most a csönd vagy. Húzlak magamra,

mint férfiszagú, fehér inget.

Tudod jól, hogy mindig fázom.

Mikor néztél, szertelibbent

Rajtam, ahogy madár az ágon,

és a válladra szállt.

Mondanálak. Szó vagy a számon,

még senki sem használt.

A viszketés vagy a bőr alatt,

véresre vakarlak, nem múlsz el.

Néha kitépni akarlak.

Tudsz fájni, folyton, de úgy kell

Nekem, talán én akartalak.

A tenyered membrán.

Szivárgunk. Ahova akarod

kezed oda tedd rám.

*Lukács Izabella vagyok. 1996-os évjáratú. Zalában élek, Lovásziban vagyok otthon. 2011-től* *2016-ig a Zalaegerszegi Zrínyi Miklós Gimnázium diákja voltam. 13 éves korom óta írok. 2010 óta közlöm írásaim a poet.hu felületén, 2011-ben publikáltam előszö*r.

 *Részlet a költő bemutatkozásából*